
Հայաստանի Հանրապետության և Վերականգնման վարկերի բանկի (KfW) միջև 2026թ. մարտի 19-ին ստորագրվել է 120 մլն եվրո արժողությամբ «Կովկասյան էլեկտրահաղորդման ցանց IV» վարկային համաձայնագիրը (այսուհետ՝ Համաձայնագիր): Բացի այդ, «Կովկասյան  էլեկտրահաղորդման ցանց (Հայաստան-Վրաստան հաղորդիչ գիծ/ ենթակայաններ) ծրագրի (այսուհետ՝ Ծրագիր) իրականացման նպատակով կնքվել են հետևյալ վարկային և դրամաշնորհային համաձայնագրերը՝
· Հայաստանի Հանրապետության և «KfW» միջև 2014թ. դեկտեմբերի 9-ին 75 մլն եվրո և 10.2 մլն եվրո, ինչպես նաև 2015թ. դեկտեմբերի 11-ին 83 մլն եվրո ընդհանուր գումարներով վարկային համաձայնագրեր, 
· 2016թ. մայիսի 30-ին 10 մլն եվրո գումարով դրամաշնորհային համաձայնագիր ԵՄ Հարևանության Ներդրումային Գործիքի («NIF») շրջանակներում,
· Հայաստանի Հանրապետության և Եվրոպական ներդրումային բանկի միջև 2015թ. մարտի 16-ին 10 մլն եվրո գումարով վարկային համաձայնագիր,
· «KfW»-ի, Հայաստանի Հանրապետության՝ ի դեմս ՀՀ ֆինանսների նախարարության և ՀՀ տարածքային կառավարման և ենթակառուցվածքների նախարարության (այսուհետ՝ ՏԿԵՆ) և Ծրագիրն իրականացնող «Բարձրավոլտ էլեկտրացանցեր» ՓԲԸ (այսուհետ՝ Ընկերություն) միջև 2020թ. հուլիսի 15-ին կնքվել է Փորձագիտական ծառայություններ մատուցելու համար ֆինանսավորման դրամաշնորհային համաձայնագիր՝ 550 հազ. Եվրո գումարի չափով:
Ծրագրի նպատակն է միացնել հայկական և վրացական էներգահամակարգերը վրացական սահմանին մոտ` Այրումում (Հայաստան) տեղակայվող 500/400/220 կՎ բարձր լարման հաստատուն հոսանքի փոխակերպիչ կայանով (վերջնական հզորությունը 1050 ՄՎտ): Վրացական կողմից միացումը կլինի «Մառնեուլի» ենթակայանից 500 կՎ օդային գծի միջոցով, հայկական կողմից՝ Դդմաշենում տեղակայվող 400/220 կՎ ենթակայանից 400 կՎ օդային գծի միջոցով: Արդյունքում Հայաստան-Վրաստան էլեկտրաէներգիայի փոխանակման հզորությունը նախատեսվել է ներկայիս 200 ՄՎտ-ից առաջին փուլում հասցնել 350 ՄՎտ-ի, հետագայում, ելնելով տարածաշրջանային շուկայի պահանջարկից, հասցնել մինչև 1050 ՄՎտ-ի:
Նոր էլեկտրահաղորդման օդային գծերի կառուցմամբ նկատելիորեն կբարելավվի ծառայության որակը, զգալիորեն կխթանվի էներգետիկայի բնագավառում տարածաշրջանային փոխշահավետ համագործակցության զարգացումը, ինչպես նաև կստեղծվի նախապայման` ԱՊՀ երկրների էլեկտրաէներգետիկ համակարգի հետ զուգահեռ աշխատանք կազմակերպելու համար:
Ծրագրի շրջանակներում կնքվել է խորհրդատվական պայմանագիր «Fichtner GmbH & Co.KG» ընկերության (այսուհետ՝ Խորհրդատու) հետ: Վերջինիս աջակցությամբ իրականացվում են Ծրագրի 3 լոտով (Լոտ 1՝ Դդմաշենի ենթակայանի, Լոտ 2՝ Էլեկտրահաղորդման գծերի և Լոտ 3՝ Բարձր լարման հաստատուն հոսանքի փոխակերպիչ կայանի (ԲԼՀՀՓԿ) կառուցում) գլխավոր կապալառուների ընտրության մրցութային գործընթացներ:
Լոտ 1-ի մասով
Մրցութային հայտ են ներկայացրել «Andritz Hydro GmbH» (Ավստրիա) և «China National Electric Engineering Co. Ltd» (Չինաստան) ընկերությունները: Վերջիններիս կողմից ներկայացված ֆինանսական հայտերի ուսումնասիրման արդյունքում Պատվիրատուի աշխատանքային խմբի ու Խորհրդատուի կողմից համատեղ պատրաստվել է ֆինանսական հայտի գնահատման հաշվետվության նախագիծը (այսուհետ՝ Ֆինանսական հաշվետվություն), որը սահմանված կարգով հաստատվել է KfW-ի կողմից: Համաձայն Ֆինանսական հաշվետվության՝ ամենացածր գին ներկայացրած (63,882,628.00 եվրո գումարով՝ առանց ԱԱՀ) «China National Electric Engineering Co. Ltd»  հայտատուն համարվում է հաջողակ հայտատու, իսկ հայտը համարվում է ընդունելի: 
Պատվիրատուն գլխավոր կապալառուի ընտրության մրցույթի արդյունքների վերաբերյալ համապատասխան փաստաթղթերի փաթեթը սահմանված կարգով ներկայացրել է ՏԿԵՆ վարկային և դրամաշնորհային ծրագրերի կառավարման խորհրդի քննարկմանը: Խորհրդի համապատասխան որոշման համաձայն՝ իրականացվում է պայմանագրի նախաշնորհման քննարկման գործընթաց:
Լոտ 2-ի մասով
Իրականացված մրցույթի արդյունքում հնդկական «KEC International limited» (այսուհետ՝ «KEC») ընկերության հետ սահմանված կարգով կնքվել է պայմանագիր՝ 70 մլն եվրո գումարով՝ առանց ԱԱՀ: «KEC»-ին վճարվել է կանխավճար (17.5 մլն եվրո), ինչն էլ համարվել է պայմանագրի աշխատանքների սկսման ամսաթիվ: Իրականացվում են պայմանագրով նախատեսված աշխատանքները: Լոտ 2-ի աշխատանքների իրականացման համար, ըստ կնքված պայմանագրի, սահմանվել է 42 ամիս:
Լոտ 3-ի մասով
Մրցութային հայտ է ներկայացրել «State Grid Corporatin of China – CET» ընկերությունը («SGCC-CET»): Սահմանված կարգով հաստատվել է Պատվիրատուի աշխատանքային խմբի և Խորհրդատուի կողմից համատեղ պատրաստված տեխնիկական հայտի գնահատման հաշվետվությունը, որի համաձայն՝ «SGCC-CET» հայտատուն համապատասխանում է տեխնիկական հիմնական պահանջներին և համապատասխանաբար անցնում է մրցույթի հաջորդ փուլ: Այնուհետև բացվել է «SGCC-CET» ընկերության ֆինանսական հայտը, ըստ որի՝ գնառաջարկը 350 ՄՎտ մոդուլի համար կազմել է 288,506,937.99 եվրո (առանց ԱԱՀ), իսկ որպես այլընտրանքային տարբերակ՝ ավելի ուշ ներկայացված 500 ՄՎտ մոդուլի համար կազմել է 405,966,798.23 եվրո (առանց ԱԱՀ): 
Պատվիրատուն գլխավոր կապալառուի ընտրության մրցույթի արդյունքների վերաբերյալ համապատասխան փաստաթղթերի փաթեթը սահմանված կարգով ներկայացրել է ՏԿԵՆ վարկային և դրամաշնորհային ծրագրերի կառավարման խորհրդի քննարկմանը: Խորհրդի համապատասխան որոշման համաձայն՝ իրականացվում է պայմանագրի նախաշնորհման քննարկման գործընթաց:
Ծրագրի իրականացման համար կնքված վարկային և դրամաշնորհային միջոցների ընդհանուր առկա բյուջեն առանց հարկերի կազմում է՝ 323.75 մլն եվրո, մինչդեռ 2024թ. նոյեմբերին Խորհրդատուի կողմից ներկայացված Ծրագրի իրականացման համար թարմացված նախահաշվային արժեքը կազմում է 542.75 մլն եվրո, որն ունի հետևյալ բաշխվածութունը.

	Անվանում
	Խորհրդատուի կողմից 2024թ. ներկայացված թարմացված նախահաշիվ (մլն եվրո)
	Կնքված պայմանագրի և առաջարկված գները (մլն եվրո)

	Լոտ 1
	47 (+/- 15%)
	63.88 (առաջարկված ամենացածր գինը)

	Լոտ 2
	75
	70 կնքված պայմանագիր

	Լոտ 3
	343 (+/- 25%)
	350 ՄՎտ մոդուլի համար կազմել է 288.51 (առանց ԱԱՀ), իսկ որպես այլընտրանքային տարբերակ, ավելի ուշ ներկայացված 500 ՄՎտ մոդուլի համար կազմել է 405.96 (առանց ԱԱՀ):

	Չնախատեսված ծախսեր
	69.75
	Ենթակա է փոփոխման

	Խորհրդատու
	8
	Ենթակա է փոփոխման

	Ընդհանուր
	542.5
	· 




Կապը ռազմավարական փաստաթղթերի հետ

